In nomine Domini, amen. Anno Incarnationis ejusdem millesimo trecentesimo tercio, die veneris post octabas sancti Martini estivalis, ego Johannes de Arcyaco, miles, notum facio universis presentes litteras inspecturis, quod cum bone memorie reverendus in Christo pater Hugo de Arcyaco, miseratione divina quondam episcopus Eduensis, suum testamentum seu ultimam voluntatem condidisset, et ipsius ultime voluntatis seu testamenti exequtores suos constituisset venerabiles et discretos viros dominum Guidonem de Castro Novo, decanum Eduensem, dominum Haymonem de Pesmis, archidiaconum Eduensem, dominum Johannem de Sinemuro, archidiaconum Flavigniacensem in ecclesia Eduensi, dominum Guidonem de Arcyaco, fratrem suum, dominum Petrum de Arcyaco, archidiaconum Belnensem in ecclesia Eduensi, dominum Johannem de Braigniaco, avunculum suum, dominum Hugonem de Arcu, canonicos Eduenses, et quosdam alios, sub illa clausula, quod si non omnes exequi possint dictum testamentum, duo tamen possint, etc. [sic], et quidem dictorum exequtorum honus dicte exequtionis exequende in se suscepissent, et alii eorumdem eam in se recipere recusarent, et per negligentiam exequtorum dicte ultime voluntatis qui dictam exequtionem in se susceperant, dicta ultima voluntas dicti episcopi non fuisset exequtioni debite demandata, et ob hoc esset et sit exequtio dicte ultime voluntatis ad decanum et capitulum Eduensis ecclesie devoluta, secundum consuetudinem notorie approbatam et legitime prescriptam inter episcopos Eduenses, dicti episcopi predecessores, et decanum et capitulum predictos, et secundum quamdam compositionem olim super hiis factam et habitam inter episcopum Eduensem et decanum et capitulum predictos: quas consuetudinem et compositionem confiteor tales esse. Et cum predicti decanus affectant quod dicto ultima voluntas dicti episcopi exequtioni debite demandetur, attendentesque quod ego, dicti episcopi nepos et amicus hoc idem affecto, michi de speciali gratia commiserunt exequtionem predicte ultime voluntatis faciendam et adimplendam infra finem quinque annorum continue et immediate sequentium in quantum de bonis dicti defuncti ad me pervenit vel perveniet infra quinquennium suprascriptum; quamquidem exequtionem in me suscepi in eo statu in quo erat dicta exequtio testamenti facienda tempore commissionis michi facte, cum beneficio inventarii de novo faciendo, et in quantum de bonis testatoris seu inventarii ad me pervenerit infra quinquennium, prout superius est expressum, possessione tamen bonorum dicti defuncti michi in quantum ipsum tangere possum prius tradita. Quare teneor ex pacto et promitto per juramentum meum propter hoc super sancta Dei evangelia prestitum corporale, et sub obligatione omnium bonorum meorum, dictam ultimam voluntatem debite pro posse meo infra terminum predictum exequtioni demandare, et de hiis que super hoc fecero aut gessero ipsis decano et capitulo in fine cujuslibet anni dictorum quinque annorum competenter reddere rationem. Item teneor et promitto sub juramento et obligatione predictis quod si aliquis de cetero appareret qui occasione exequtionis dicti testamenti a predictis decano et capitulo vel ab exequtoribus testamenti seu ultime voluntatis predictorum vel ab aliquo eorumdem seu successoribus suis aliquid peteret aut ipsos in causam traheret, me super hoc nominare auctorem et ipsos decanum et capitulum, exequtores predictos, ac successores eorumdem indempnes penitus observare et illesos, et ipsos super hoc deffendere meis sumptibus et in me litis onus hujus modi suscipere quancito et quotienscumque super hoc fuero requisitus, et facere et prestari quicquid super hoc fuerit faciendum, in quantum se extendent et ad me devenerint facultates existentes episcopi supradicti, seu potuerint vel debuerint quoquo modo devenire, omnibus exceptionibus, rationibus et allegationibus juris et facti remotis, volens insuper me compelli ad premissorum omnium observantiam tanquam ex re adjudicata per curiam domini ducis Burgundie cujus juridictioni quo ad hec suppono me et omnes heredes meos. In quorum omnium predictorum testimonium litteris istis sigillum dicte curie rogavi et obtinui apponi. Actum in presentia Bertherii de Dyvione, clerici, notarii Eduensis, Gauffridi Barrot, baillivi de Auxieto, et Lombardi Fortis, civis Eduensis, testium ad hec vocatorum, anno et die predictis.